ફૂલકારીનું આખું ટૉપ નથી સારું લાગતું જો એ દુપટ્ટો કૉટનમાં હોય તો. એના બદલે તમે એનું જૅકેટ બનાવી શકો અથવા તો યોક કે સ્લીવ્ઝમાં પણ લગાડી શકો. જૅકેટમાં પણ ઘણા ઑપ્શન છે. તમારે શેની પર પહેરવું છે અને કઈ જગ્યાએ પહેરવું એ બહુ મહત્વનું છે. જો તમારે ડેનિમ સાથે પહેરવું હોય તો શ્રગ કરાવી શકાય અથવા તો કમર સુધીની લેન્ગ્થની કોટી કરી શકાય. શ્રગમાં કંઈક અલગ ટ્રાય કરવું હોય તો શ્રગ ફૂલકારીનું કરવું અને એની સ્લીવ્ઝ નેટની કરવી અને સ્લીવ્ઝમાં નીચે બે ઇંચ કે ચાર ઇંચની ફૂલકારીની બૉર્ડર મૂકવી અથવા તો સ્લીવલેસ શ્રગ પણ પહેરી શકાય. બ્લૅક કલરનું ઍન્કલ લેન્ગ્થનું જીન્સ એના પર વાઇટ બૉડી-હગિંગ ટી-શર્ટ અને એના પર ફૂલકારી શ્રગ એક અલગ લુક આપી શકે. એની સાથે પગમાં મોજડી પહેરી શકાય અને હેરમાં હાઈ પોની કે હાઈ બન સારો લાગી શકે. જો લૉન્ગ જૅકેટ કરવું હોય તો નીચે પલાઝો અથવા સ્કર્ટ સારું લાગી શકે. લૉન્ગ જૅકેટમાં પણ તમે વેરિએશન આપી શકો જેમ કે જૅકેટમાં બસ્ટલાઇન જ્યાં પૂરી થાય એની બે કે ત્રણ ઇંચ નીચેથી સ્લિટ આપવો. એટલે જો તમે સ્કર્ટ પહેરવાના હો તો તમારું થોડું પેટ દેખાશે. જો બૅકમાં ટ્રાન્સપરન્ટ લુક આપવો હોય તો ૧૦ ઇંચ સુધી આપી શકાય. જો હજી વધારે ફૅન્સી પહેરવાની ઇચ્છા હોય તો ટ્રેલ જૅકેટ પણ પહેરી શકાય અથવા એ-સિમેટ્રિકલ હેમલાઇન પણ આપી શકાય. આગળ જણાવ્યા મુજબ ફૂલકારીનું આખું ટૉપ નથી સારું લાગતું. તમારું જે કલરનું ટૉપનું ફૅબ્રિક હોય એ પ્રમાણે ફૂલકારીનો દુપટ્ટો પસંદ કરવો. ત્યાર બાદ ટૉપમાં ૧૪ ઇંચથી લઈને ૧૬ ઇંચ સુધીમાં ફૂલકારીનો પૅચ લગાડવો (યોકની સાઇઝ બૉડી પ્રમાણે સિલેક્ટ કરવી). જો તમારે આખો પૅચ ન લગાડવો હોય તો ફ્રન્ટમાં યુ શેપમાં લગાડવો અથવા તો કુરતા પટ્ટી સ્ટાઇલમાં બૉર્ડર લગાડવી. કુરતા પટ્ટી વધારેમાં વધારે બે ઇંચની હોય છે. તમારી બૉડીટાઇપ પ્રમાણે કુરતા પટ્ટીની સાઇઝ વધારી શકાય. ટૉપની હેમલાઇનમાં ત્રણ-ચાર ઇંચની બૉર્ડર જરૂર મૂકવી જેથી આખા ટૉપની ડિઝાઇન બૅલૅન્સ થાય. ટૉપમાં સ્લીવ્ઝમાં ૬ ઇંચની ફૂલકારીની સ્લીવ્ઝ ન આપવી, પરંતુ એને બદલે નેટની સ્લીવ્ઝ કરવી જેમાં નીચે ફૂલકારીની બૉર્ડર આપવામાં આવી હોય.